b'\n_START_ARTICLE_\nAvripigment\n_START_SECTION_\nUporaba\n_START_PARAGRAPH_\nAvripigment je bil v Rimskem cesarstvu pomembno trgovsko blago, na Kitajskem pa se je kljub temu, da je strupen, uporabljal v medicini. Uporabljal se je tudi kot strup za muhe in zastrupljanje pu\xc5\xa1\xc4\x8dic. Zaradi svoje zna\xc4\x8dilne barve je bil priljubljen med alkimisti tako v Evropi kot na Kitajskem, ki so iskali postopke za izdelavo zlata. Avripigmant je bil vse do 19. stoletja eden redkih svetlo rumenih pigmentov, zato se je ve\xc4\x8d stoletij uporabljal kot pigment za slikarske barve in pe\xc4\x8datni vosek. Njegova uporaba je bila problemati\xc4\x8dna, ker je zelo strupen in nezdru\xc5\xbeljiv z nekaterimi drugimi pigmenti, na primer s svin\xc4\x8devimi oksidi, bakrovimi pigmenti in azuritom. Po odkritju kadmijevih pigmentov in sintetskih barvil se je njegova uporaba povsem opustila._NEWLINE_V sodobnem \xc4\x8dasu se uporablja za izdelavo le\xc4\x8d, ki prepu\xc5\xa1\xc4\x8dajo infrarde\xc4\x8do svetlobo, polprevodnikov, fotoprevodnikov, kot pigment in v pirotehniki. V zmesi z dvemi deli ga\xc5\xa1enega apna (Ca(OH)\xe2\x82\x82) se v pode\xc5\xbeelskih predelih Indije \xc5\xa1e vedno uprablja kot depilator, v usnjarstvu pa za odstranjevanje dlake s surovih ko\xc5\xbe.'